  Виталий Пронин Май толэзе кинлы ке туж удалтӥз кузь шутэтскон нуналъёсын. Ӧз обидьы куазь но. Нош пӧсь шунды улын ӟырдаса, куд-огез ял карисьёс пыласькыны ӧдъязы. Фото: "Поисково-спасательная служба Ижевска" группалэн "ВКонтакте" бамысьтыз 10-тӥ мае спасательёсты Ижысь тымет дуре ӧтизы. Воргорон ивортӥз, тордэм егитъёс вуэ пыро шуыса. Пиосмурт тютюпи кадь кудӟем пиёкъёсты тыметысь кӧня ке пол поттам ни. Нош соослы дунне — озьы ик пыласькыны ёрмемын. Спасательёс ӝог вуизы. Пиос — быдэ вуымтэ егитъёс — мумы-бубыоссытэк шутэтско. Огез сокем кудӟемын, солы юрттон вылысь «скороез» ӧтёно луиз. Тордэм «тютюпиез» пляжысь носилкаен поттӥзы — тыметын жомбылляськыса, вань кужымез бырем, лэся. Нош мукетсэ пыласькисез полицие нуизы, бӧрысь солэсь анай-атайзэ утчазы на. Удмуртиысь МВД-лэн быдэ вуымтэосын ужанъя отделэзлэн кивалтӥсез Вероника Малькова верамъя, май праздникъёс ӵоже ульчаосысь 20 кудӟем пиналъёс полицие вуттэмын. Бер уйин калгемзы понна югдурез утисьёс кырмизы 24 быдэ вуымтэосты. Ваньмыз мумы-бубыос тодо меда, кызьы шутэтско соослэн пиналъёссы? Елена Скворцова  